כנס 'מותר' ה-25, מוקדש לזכרה של פרופ' נורית כנען-קדר, ממייסדי הפקולטה לאמנויות באוניברסיטת ת"א, דקאנית הפקולטה, והעורכת הראשית של כתב העת 'מותר' מראשיתו. השנה יוקדש הכנס לנושא 'האובייקט ודימוייו'.
לאובייקט תפקיד מרכזי בתרבות החזותית. במחקר, בתיאוריה, ובעשייה האמנותית, ניתנת תשומת לב הולכת וגוברת לממדיו החומריים של האובייקט כמו גם לרצף שבינו לבין הסובייקט האנושי. לפיכך, במוקד כנס מותר ה-25 תעמודנה משמעויות האובייקטים, והיחס בין האובייקטים לבין דימוייהם באמנויות הפלסטיות, באדריכלות, בצילום, בקולנוע, בספרות, בתיאטרון ובסוגות השונות של המוסיקה. במהלך שני ימי הכנס, על עשרות הרצאותיו, ייוחד הדיון, בין היתר, לנושאים כגון: חפצים ציוניים ומקומיים ; אדם/חפץ והגוף ההיברידי ; החפצת הגוף הנשי והגברי; האובייקט כראי לנפש ; חפצים בין יצירה, אנליזה וטיפול ; חפצי המופע התיאטרוני והמוסיקלי; ועוד.